טל ברמן

[250px|ממוזער|שמאל|טל ברמן ו[שגיב פרידמן (בתפקיד הכלב) באולפן "הרצועה", ינואר 2005]]
**טל ברמן** (נולד ב-11 בדצמבר 1973) הוא שדרן רדיו ומנחה טלוויזיה ישראלי, מגיש "חדשות הערב", מהדורת החדשות המרכזית של כאן 11.

## ביוגרפיה
ברמן נולד וגדל בקריית אונו. אימו, ליאורה ברמן (נולדה ב-1950) היא עורכת דין, ואביו יצחק ברמן הוא שמאי מקרקעין. ברמן בעל תואר ראשון במדע המדינה מאוניברסיטת תל אביב.

### קריירה מקצועית
הניסיון הראשון של ברמן בעולם התקשורת היה בעת שירותו הצבאי בגלי צה"ל, כשדרן וכמנחה של מספר תוכניות אישיות ("צ'ק 5", "החום בוטל" ו"מוטל בספק").

עם שחרורו מהצבא ב-1995, החל להנחות תוכנית שעשועון בערוץ 1 בטלוויזיה הישראלית ולאחר מכן עבר להנחות את השעשועון "הוגו" בערוץ הילדים. בשנת 1997 החל להגיש את תוכנית האירוח הלילית בערוץ 2 "פרפר לילה", בה השתתפו באופן קבוע גם רן תלם ורועי לוי.

בשנת 2000 הנחה את "סטנגה" - תוכנית ספורט בערוץ 2, למשך שנה. בשנת 2001, הגיש ברדיו ללא הפסקה את התוכנית "שערים ללא הפסקה" כשלצידו הפרשן שלמה שרף. התוכנית שודרה למשך שנה שלמה, והייתה זו הפעם הראשונה שמשחקי הכדורגל ברדיו שודרו לא על ידי קול ישראל.

משנת 2002 הנחה את "הבוקר עם טל ואביעד" בצוותא עם אביעד קיסוס. התוכנית שודרה ברדיו תל אביב במשך שבע שנים וחצי, ומינואר 2010 שודרה באקו 99 FM ובמקביל ברדיו קול רגע עד לסיום התוכנית במאי 2023, לאחר כ-21 שנים.

בשנת 2002, עם תחילת שידורי ערוץ 10, החל להגיש את התוכנית "חדשואו", ממנה פרש אחרי כמה שבועות. בשנה שאחר-כך, החל להנחות את "חדשות המדע" בערוץ 8 למשך חמש עונות. משנת 2004 הנחה את תוכנית האירוח "הרצועה" של ערוץ ביפ בכבלים בשתי עונותיה הראשונות.

בשנת 2006 הגיש את "אחרי הכל", מגזין לילי שעסק באירועי היום מזווית קלילה יותר ושודר בזכיינית ערוץ 2 רשת ובשנת 2007 הנחה יחד עם שלום אסייג את התוכנית "כישרון או כישלון" בערוץ 2.

בשנת 2008 הנחה סדרה דוקומנטרית בערוץ הראשון לרגל חגיגות 60 שנה למדינה, בשם "אוצרים את המדינה". באותה שנה יצר סרט דוקומנטרי אישי בשם "הקרחת שלי", שעסק בהתקרחות גברית. משנת 2008 ועד שנת 2013 שימש כמנהל פיתוח תוכן באולפני הרצליה, שם היה בין מפתחי השעשועון "כלוב הזהב" ותוכניות אחרות.

בשנת 2009 הגיש את תוכנית התרבות "תרבות רעה" בערוץ yes stars ישראלי לצד פאנליסטים מתחלפים. בשנת 2010 הנחה בערוץ 1 עם צופית גרנט את התוכנית "נבחרת החלומות" שליוותה את מונדיאל 2010.

בשנת 2011 הנחה בערוץ 10 את התוכנית "וייפאאוט" לצד אביעד קיסוס, וכן את תוכנית המציאות "הדור הבא 24/7". בשנת 2012 הנחו השניים את התוכנית "משחק החתונה" בערוץ 10.

ביוני 2012 החל להגיש בערוץ 1 תוכנית אירוח בשם "שישי עם טל ברמן", ששודרה במשך עונה אחת בימי שישי בערב.

בשנים 2013–2017 הגיש בערוץ הספורט תוכנית אולפן בשם "מגרש פתוח" לצד טליה סלנט.

מה-3 בספטמבר 2017 ועד מיזוג רשת-עשר בינואר 2019 הגיש ברמן את התוכנית "הצינור" בערוץ עשר כמחליפו של גיא לרר. לאחר המיזוג, החל להגיש את התוכנית "היום שהיה" לסיכום חדשות היום, במקומו של גיא זהר.

בנובמבר 2022 נשלח מטעם כאן 11 לקטר על מנת להנחות את אולפן מונדיאל 2022 בשידורי הערוץ.

במרץ 2023 החל להגיש יחד עם שרון דוידוביץ', את הפודקאסט "לא כוחות" בו הם מדברים על ספורט מזווית אחרת, המיועדת לאוהבי הספורט, אך גם להדיוט, ובו פינות שונות, כמו "המילון", המסבירה לעומק את מושגי היסוד בספורט, וכן סיפורים קלאסיים מעולם הספורט. במאי של אותה שנה, לאחר סיומה של "טל ואביעד", נשאר ברמן ב-Eco99FM והחל להגיש תוכנית בוקר חדשה לצד תם אהרון ואביה פרחי.

בשנת 2024 הגיש מברלין את אולפן יורו 2024 בכאן 11.

ב-31 במרץ 2025 הגיש את "היום שהיה" בפעם האחרונה, לאחר כשמונה שנים. אז, עזב את חדשות 13 לקראת מינויו למגיש המהדורה המרכזית של כאן 11, לצד טלי מורנו. ברמן הגיש את המהדורה הראשונה ב-13 במאי 2025, ובמקביל ממשיך להגיש את תוכנית הבוקר ב-"אקו 99 FM" (משודרת במקביל גם ב-"רדיו קול רגע"), המתחרה בתוכנית הבוקר של "כאן גימל" וברצועת הבוקר של "כאן 88". בכך הפך ברמן למגיש הראשון בשידור הציבורי אשר מגיש מהדורת חדשות מרכזית במקביל להגשת תוכנית בוקר ברדיו מסחרי.

### חיים אישיים
ברמן נשוי לאמי פרידמן, פסיכולוגית קלינית. לזוג בן ושלוש בנות והם מתגוררים ברמת החייל תל אביב. אוהד את קבוצת הכדורגל מכבי נתניה.

## פרסים
התוכנית "הבוקר עם טל ואביעד" זכתה פעמיים בפרס הרדיו לתוכנית המצטיינת.

## קישורים חיצוניים

* 

## הערות שוליים

*
קטגוריה:מנחי טלוויזיה ישראלים
קטגוריה:מנחי ערוץ הילדים
קטגוריה:בוגרי תיכון בן צבי (קריית אונו)
קטגוריה:חיילי גלי צה"ל
קטגוריה:ערוץ עשר: שדרנים, שחקנים ומנחים
קטגוריה:קריית אונו: אישים
קטגוריה:שדרני רדיו ישראלים
קטגוריה:קריינים ישראלים
קטגוריה:ישראלים שנולדו ב-1973